লারার ওয়েস্ট ইন্ডিজকে হারিয়ে চ্যাম্পিয়ন শচীনের ভারত

ওয়েব ডেস্ক: ভারতের প্রথম বিশ্বকাপ এসেছিল ওয়েস্ট ইন্ডিজকে (West Indies) হারিয়ে। সেই দেশকে হারিয়ে আবার এল ট্রফি, এবার ইন্টারন্যাশনাল মাস্টার্স লিগ টি২০তে (International Masters League T20)। ফাইনালে শচীন তেন্ডুলকরের (Sachin Tendulkar) ইন্ডিয়া মাস্টার্স হারিয়ে দিল ব্রায়ান লারার (Brian Lara) ওয়েস্ট ইন্ডিজ মাস্টার্সকে। ৫০ বলে ৭৪ করে ম্যাচের সেরা আম্বাতি রায়ডু। প্রাক্তন তারকাদের নিয়ে এই টুর্নামেন্ট হল রায়পুরের শহীদ বীর নারায়ণ আন্তর্জাতিক স্টেডিয়ামে।

অধিনায়ক লারা টসে জিতে ব্যাটিং নিয়েছিলেন। লেন্ডল সিমন্সের ৫৭ রানের ইনিংসে ভর করে ২০ ওভারে সাত উইকেট হারিয়ে ১৪৮ রান করে ক্যারিবিয়ান দল। ৪৫ করেন ডোয়েন স্মিথ। লারা মাত্র ৬ রান করে আউট হয়ে যান। ভারতের বোলারদের মিধ্যে তিন উইকেট নিয়ে সবথেকে সফল বিনয় কুমার (Vinay Kumar)।

আরও পড়ুন: উমরান ছিটকে যাওয়ায় কতটা ক্ষতিগ্রস্ত KKR?

ভারতের হয়ে ওপেন করতে নামেন শচীন এবং রায়ডু। এই জুটিতেই উঠে যায় ৬৭ রান। শচীন ১৮ বলে ২৫ করে প্যাভিলিয়নে ফিরে যান। গুরকিরত সিং করেন ১৪। ১১ বলে ১৩ রান করে অপরাজিত থাকেন যুবরাজ সিং। দুটি ছয়ের সাহায্যে ৯ বলে ১৬ করে অপরাজিত ছিলেন স্টুয়ার্ট বিনি।

বিশ্ব ক্রিকেটের প্রাক্তনদের নিয়ে এই টুর্নামেন্ট শুরু হওয়ার পর থেকেই সাড়া ফেলেছে। ৫১ বছর বয়সি মাস্টার ব্লাস্টারের বিধ্বংসী ব্যাটিংয়ের ভিডিও ক্লিপিংস সোশ্যাল মিডিয়ায় ভাইরাল। একই সঙ্গে ভাইরাল যুবরাজ সিংয়ের (Yuvraj Singh) ব্যাটিং, জন্টি রোডসের (Jonty Rhodes) অবিশ্বাস্য ফিল্ডিংও।